Две могили (община)
Община Две могили се намира в Северна България и е една от съставните общини на Област Русе.

География

Географско положение, граници, големина 
Общината се намира в югоизточната част на Област Русе. С площта си от 342,295 km2 заема 5-о място сред 8-те общини на областта, което съставлява 11,82% от територията на областта. Границите ѝ са следните:
 на север – община Иваново;
 на югоизток – община Опака и община Попово, Област Търговище;
 на запад – община Борово;
 на югозапад – Община Бяла.

Природни ресурси

Релеф 
Територията на община Две могили е разположена в западната част на Източната Дунавска равнина. Релефът на общината е хълмист с дълбоко всечени долини на реките Черни Лом и Баниски Лом спрямо околния терен. Югоизточния район на общината заключен между реките Черни Лом на север и Баниски Лом на запад се заема от крайните северозападни разклонения на Поповските височини. В тях, югоизточно от село Помен, на границата с Община Попово се намира максималната и височина – връх  Курдьовен 399,9 m. В района разположен северно и източно от река Черни Лом до границата с Община Иваново попадат крайните западни части на Разградските височини. Тук максималната височина от 339,8 m се намира източно от село Кацелово, на границата с Община Иваново. Североизточно от село Пепелина, в коритото на река Черни Лом, в близост до пещерата Орлова чука е най-ниската точка на община Две могили – 90 m н.в.

Води 
Основна водна артерия на община Две могили е река Черни Лом, която протича през нея с част от долното си течение в дълбока, на места каньоновидна долина, с множество меандри. Югоизточно от село Кацелово реката навлиза в общината от към Община Опака и се насочва на запад. Минава покрай селата Каран Върбовка, Острица и Широково и завива на север, като долината ѝ добива каньоновиден характер с множество меандри. Североизточно от село Пепелина, в близост до пещерата Орлова чука напуска пределите на община Две могили и навлиза на територията на Община Иваново. В нея отляво при село Широково се влива най-големият ѝ приток – река Баниски Лом, която протича през общината с най-долното си течение. Река Баниски Лом тече от юг на север в дълбока каньоновидна долина, като преминава последователно през селата Баниска, Чилнов и Широково, където се влива в Черни Лом. На нея южно от село Баниска е изграден големият язовир „Баниска“, по-голямата част на който попада на територията на Община Бяла.

Население

Етнически състав (2011) 
Численост и дял на етническите групи според преброяването на населението през 2011 г.:

Движение на населението (1934 – 2021)

Населени места 
Общината има 12 населени места с общо население от 7018 жители към 7 септември 2021 г.

Административно-териториални промени 
 след 1892 г. – преименувано е с. Банско на с. Баниска без административен акт;
 МЗ № 2820/обн. 14.08.1934 г. – преименува с. Хюджеклии на с. Могилино;
 МЗ № 3775/обн. 07.12.1934 г. – преименува с. Синан на с. Помен;
 Указ № 317/обн. 13.12.1955 г. – преименува с. Могилино на с. Захари Стояново;
 Указ № 546/обн. 15.09.1964 г. – признава с. Две могили за с.гр.т. Две могили;
 Указ № 829/обн. 29.08.1969 г. – признава с.гр.т. Две могили за гр. Две могили;
 Указ № 1245/обн. 11.10.1988 г. – възстановява старото име на с. Захари Стояново на с. Могилино.

Транспорт 
От север на юг, през западната част на общината преминава участък от 15,6 km от трасето на жп линията Русе – Горна Оряховица – Стара Загора – Димитровград – Подкова.

През общината преминават частично 4 пътя от Републиканската пътна мрежа на България с обща дължина 51,3 km:
 участък от 5,2 km от Републикански път I-5 (от km 27,6 до km 32,8);
 участък от 7,8 km от Републикански път III-202 (от km 28,3 до km 36,1);
 участък от 12,5 km от Републикански път III-501 (от km 26,3 до km 38,8);
 последният участък от 25,8 km от Републикански път III-5001 (от km 0,7 до km 26,5).

Топографска карта

Бележки

Източници

Външни препратки 
 Официален сайт на община Две могили